Folketing
2005-04-20

Det giver også SF anledning til at tro, at det her forslag bliver langt dyrere, end skatteministeren har lagt op til, og det vil vi naturligvis også bore i under udvalgsarbejdet. Det er selvfølgelig en formildende omstændighed – det skal jeg indrømme – at lovforslaget indeholder lukning af et hul. Det er selvfølgelig betænkeligt, at man lægger det sammen i et bunkebryllup med forslag, som åbner en række nye huller, og SF vil gerne se på, hvor længe Skatteministeriet reelt har kendt til det hul, som bliver lukket. Men samlet set er det et lovforslag, som trækker socialt skævt, og som giver mulighed for at unddrage sig skat på et utal af nye måder, især for store internationale investorer og folk med store pensionsformuer, og det giver sig selv, at det kan SF ikke medvirke til.